RO Jurnalul Oficial al Uniunii Europene C 299/13

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 299/06

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN TEMEIUL ARTICOLULUI 9

„ANTEQUERA”

NR. CE: ES-PDO-0105-0327-06.09.2011

IGP ( ) DOP ( X )

1. Rubrica din caietul de sarcini care face obiectul modificării

—  Denumirea produsului — ☒ Descrierea —  Aria geografică — ☒ Dovada originii — ☒ Metoda de obținere —  Legătura — ☒ Etichetarea — ☒ Cerințele naționale — ☒ Altele (control)

2. Tipul modificării (modificărilor)

— ☒ Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat. —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificări

3.1. Modificări la punctul B „Descrierea produsului”

B.1. Definiție

— Primul paragraf se formulează astfel: „Ulei de măsline virgin extra obținut din fructele măslinului (Olea Europea L.) din soiul local Hojiblanca, putând fi incluse și alte soiuri minoritare, precum Picual sau Marteño, Arbequina, Picudo, Lechín de Sevilla sau Zorzaleño, Picudo, Gordal de Archidona, Verdial de Vélez Málaga și Verdial de Huévar, exclusiv prin procedee fizice sau mecanice, la o temperatură care nu alterează compoziția chimică naturală a uleiului, păstrând în același timp gustul, aroma și caracteristicile fructului din care provine.”

B.3. Caracteristici fizico-chimice și organoleptice ale uleiului

— În fraza: „Uleiurile din Antequera trebuie să prezinte următoarele caracteristici organoleptice:”, se înlocuiește: „trebuie să prezinte” cu „prezintă”. Justificare: este vorba de o erată, există un studiu anterior al registrului DOP în care se definesc caracteristicile organoleptice. Textul se modifică pentru a oferi o mai bună interpretare în acest sens.

— Partea finală a subparagrafului, începând de la „Uleiurile protejate de denumirea de origine «Antequera» trebuie să fie obligatoriu …”, precum și tabelul de parametri se înlocuiesc cu: „Uleiurile protejate de denumirea de origine «Antequera» trebuie să fie obligatoriu uleiuri virgine de măsline extra, care să prezinte următoarele specificații: Parametri fizico-chimici Aciditate (%) maximum 0,3 Indice de peroxid (m.e.q. oxigen per kg de ulei) maximum 10 K270 (capacitate de absorbție 270 nm) maximum 0,15

Caracteristici organoleptice Valoarea medie a atributului fructat mai mare sau egală cu 4 Valoarea medie a defectului egală cu 0” Justificare: se definesc specificațiile unui singur tip de ulei, fiind eliminate tipurile „ușor” și „intens”. S-au menținut caracteristicile fizico-chimice și organoleptice de înaltă calitate, care definesc uleiurile virgine de măsline extra din Antequera, dat fiind că este vorba de tipul de ulei la care au făcut trimitere operatorii pentru a solicita certificarea de la introducerea DOP „Antequera” și a Consiliului de reglementare a acesteia. De asemenea, se adaptează reglementările în vigoare privind etichetarea uleiurilor de măsline. Intensitatea atributului fructat a fost aliniată la reglementarea în vigoare, și anume: Regulamentul (CEE) nr. 2568/91, cu modificările ulterioare. Se elimină încercările privind umiditatea și impuritățile, deoarece aceștia sunt parametri legați de procesul de filtrare, nu direct de calitatea uleiului și, ca atare, nu sunt determinanți pentru calificarea acestuia ca DOP.

3.2. Modificări la punctul D „Elemente care dovedesc că produsul provine din zonă”

— Se elimină următoarele paragrafe: „Practicile de cultivare, în plantațiile de măslini înregistrate, trebuie să fie cele autorizate de Consiliul de reglementare.” Justificare: toate cerințele pe care Consiliul ar putea dori să le impună operatorilor certificați (între altele, practicile de cultivare) trebuie să se regăsească în caietul de sarcini. Punctul D subpunctul 3: „și sub controlul inspectorilor autorizați de Consiliul de reglementare”. Justificare: nu respectă cerințele standardului UNE-EN-45011. „Controalele realizate vor fi în special următoarele: Consiliul de reglementare va efectua inspecții, controale și încercări pentru a confirma caracterul adecvat al uleiului care urmează să fie certificat, realizând următoarele inspecții: 1. localizarea și identificarea parcelelor, care trebuie să fie situate în aria de producție și înscrise în registrul Consiliului de reglementare; 2. inspectarea procesului de recoltare; se pot utiliza doar măsline culese direct din pom; 3. inspectarea stării măslinelor, prin prelevarea de eșantioane pentru a determina: umiditatea, conținutul de ulei și aciditatea; 4. inspectarea caracteristicilor uleiului, prin controale de laborator; 5. analizele trebuie realizate întotdeauna în laboratoare care respectă standardul ISO 17025; 6. inspectarea instalațiilor, care trebuie să fie înregistrate, situate în aria delimitată și să îndeplinească specificațiile cuprinse în manualul de calitate; 7. odată terminate analizele, laboratorul transmite rezultatele acestora Consiliului de reglementare, spre evaluare ulterioară. Aceste rapoarte trebuie să conțină rezultatele analizelor fizico-chimice și organoleptice. Procesul de certificare specific trebuie să fie următorul: Pentru ca un lot să poată fi certificat, Consiliul de reglementare evaluează rezultatele obținute în urma inspecției (raportul de inspecție, raportul de analiză fizico-chimică și raportul de analiză organoleptică) pentru a hotărî dacă să acorde sau nu certificarea. Această documentație nu trebuie să conțină nicio dată de identificare a celor înregistrate. Odată acordată certificarea, uleiul va fi îmbuteliat sub controlul Consiliului de reglementare.” Justificare: nu respectă cerințele standardului UNE-EN-45011. Descrie metodologia anterioară pentru calificarea produsului.

— În caietul de sarcini se introduc următoarele: La paragraful: „Numărul de contraetichete acordate de Consiliul de reglementare sectorului de îmbuteliere va depinde de randamentul uleiului și de capacitatea recipientelor în care va fi comercializat produsul.”, se introduce fraza: „sau autorizate în ceea ce privește utilizarea mărcii.”, Justificare: În acest mod, nu intră în conflict cu Legea mărcilor (Legea nr. 17/2001 din 7 decembrie 2001).

3.3. Modificări la punctul E „Descrierea metodei de obținere a produsului”

— Se modifică titlul pentru a fi aliniat la dispozițiile Regulamentului (UE) nr. 1151/2012.

— Punctul E, litera (b) Fertilizare La paragraful: „De asemenea, se recurge la fertilizarea foliară, utilizând complexe precum combinații de îngrășăminte simple solubile sau complexe însoțite de microelemente și produse pe bază de aminoacizi.”, se introduce fraza: „… atunci când se observă carența vreunui element, în urma unei analize vizuale sau a unei analize a frunzelor”. Justificare: se definește momentul în care se recurge la fertilizarea foliară.

— Se elimină mențiunea referitoare la lunile februarie-aprilie și noiembrie ca perioade pentru aplicarea îngrășămintelor. Justificare: perioadele se definesc ca primăvara și toamna, fără a fi necesară precizarea lunilor.

— Se adaugă „toamna” ca perioadă de aplicare a îngrășămintelor. Justificare: pentru a se folosi aceeași formulare – primăvara și toamna.

— Se elimină fraza: „La sfârșitul verii și începutul toamnei (septembrie-octombrie), se aplică de obicei îngrășăminte pentru frunze bogate în potasiu. În mod normal, aceste fertilizări foliare se realizează în general împreună cu un tratament fitosanitar.” Justificare: se definește momentul când se utilizează îngrășămintele foliare, care nu depinde de o dată anume, ci de starea frunzelor.

Aplicarea produselor fitosanitare

— Paraziți: se elimină textul: „Pentru combaterea moliei măslinului (Prays oleae), a doua generație se tratează o dată sau de două ori cu Dimetoato, Triclorfón sau Bacyllus thuringiensis, iar pentru a treia generație se utilizează primele două produse. Pentru combaterea muștei măslinului (Dacus oleae), se utilizează Dimetoato plus o substanță atractantă. Pentru combaterea coșenilei, se utilizează de obicei Carbaril sau Fosmet.” De asemenea, se adaugă textul următor: „Pentru combaterea tuturor acestor paraziți trebuie să se realizeze tratamentele necesare, folosind produse autorizate conform legislației în vigoare”.

— Boli: se elimină textul: „Pentru a preveni apariția ciupercii Cycloconium oleaginea, precum și bolile mai grave, se realizează două tratamente, de obicei unul la sfârșitul iernii sau începutul primăverii (februarie-martie) și celălalt la sfârșitul verii sau începutul toamnei (septembrie-octombrie), înainte de perioada ploilor de toamnă. În funcție de profilul climatic, acest tratament trebuie repetat atât primăvara, cât și toamna.” De asemenea, se adaugă textul următor: „Pentru combaterea tuturor acestor boli trebuie să se realizeze tratamentele necesare, folosind produse autorizate conform legislației în vigoare.”

— Buruieni: se elimină textul: „Pentru combaterea buruienilor, se utilizează sisteme mixte «arat între rânduri și ierbicide în jurul măslinilor» sau «arat între rânduri și ierbicide pe întreaga suprafață». Combaterea buruienilor se realizează de obicei cu un amestec de ierbicide preemergente și postemergente. Substanțele active cele mai utilizate în acest amestec sunt diuron și aminotriazol glifosat.” De asemenea, se adaugă textul următor: „Pentru combaterea buruienilor trebuie să se utilizeze sisteme și produse autorizate conform legislației în vigoare.” Justificare: se elimină orice mențiune de produse fitosanitare care se aplică pentru combaterea paraziților, bolilor și buruienilor, indicându-se că pentru combaterea tuturor acestor probleme se vor realiza tratamentele necesare cu produse autorizate conform legislației în vigoare.

— Punctul E, litera (c) Recoltare și transport Paragraful următor: „În funcție de profilul climatic, perioada de recoltare începe la mijlocul lunii noiembrie și durează până la sfârșitul lunii martie, inclusiv până în aprilie. Pentru recoltarea măslinelor care nu au atins solul se folosește atât metoda tradițională manuală de scuturare cu prăjina, cât și metoda mecanizată cu vibrații și, de asemenea, culesul manual. În mod normal se folosește o combinație a metodei de scuturare cu prăjina și a celei cu vibrații mecanice. Dispunerea de desăgi în jurul pomilor este cea mai întâlnită metodă pentru adunarea măslinelor căzute din pom. Nu se admite recoltarea măslinelor care au intrat în contact cu solul.”, se înlocuiește cu următorul text: „Recoltarea se realizează începând cu luna noiembrie și până în luna martie. Recoltarea trebuie să aibă ca scop furnizarea exclusiv pentru producerea de uleiuri protejate a măslinelor sănătoase culese direct din pom, cu ajutorul metodei tradiționale manuale de scuturare cu prăjina, prin vibrare sau prin culegere manuală, măslinele căzute din pomi fiind adunate cu ajutorul unui sistem de desăgi dispuse în jurul măslinului.” Justificare: se definește perioada de recoltare fără a ține seama de profilul climatic. În această perioadă se obțin măslinele de cea mai înaltă calitate. Paragraful este reorganizat.

— Se elimină fraza: „Nu se autorizează utilizarea de produse de abscizie pentru a facilita recoltarea măslinelor.” Justificare: acestea sunt produse care nu se utilizează în zonă, deoarece necesită un dozaj foarte precis. Întrucât pot avea ca efect căderea multor frunze, s-a renunțat la utilizarea lor.

— Fraza: „pentru scuturarea cu prăjina se utilizează …” se modifică pentru a indica „pentru scuturarea cu prăjina se pot utiliza …”. Justificare: se modifică formularea, clarificând faptul că pentru scuturarea cu prăjina se poate folosi oricare dintre metodele menționate în caietul de sarcini.

— Din paragraful următor: „Pentru producerea uleiurilor virgine de măsline extra tipice regiunii se folosesc fructe sănătoase care nu au atins solul, cu un grad de coacere adecvat, pentru a se obține uleiuri cu atribute fructate caracteristice. Data recoltării se fixează în fiecare an în funcție de caracteristicile climatice.”, se elimină următoarele: „Data recoltării se fixează în fiecare an în funcție de caracteristicile climatice.” „cu un grad de coacere adecvat”. Justificare: momentul în care începe perioada de recoltare (adică luna noiembrie) a fost definit anterior. Se consideră că din noiembrie, când începe recoltarea, măslinele prezintă gradul de coacere adecvat și, în plus, gradul de coacere adecvat nu este un parametru care distinge obținerea de uleiuri de calitate, întrucât calitatea uleiului se determină prin analize fizico-chimice și organoleptice.

— În paragrafele: „Să prezinte condiții de igienă adecvate” și „În cazul în care transportul măslinelor se face în lăzi, aceste lăzi trebuie să fie într-o stare de curățenie adecvată”, se introduce fraza: „Absența pietrelor, a noroiului sau o oricărui alt produs care nu este măslină.” Justificare: astfel se definesc condițiile de igienă pe care trebuie să le îndeplinească vehiculele de transport, precum și starea de curățenie a lăzilor în care se transportă măslinele.

— Se elimină referirea la periodicitate în ceea ce privește curățenia lăzilor (conform caietului de sarcini, lăzile trebuiau curățate periodic). Justificare: s-a indicat anterior starea de curățenie în care trebuie să se afle lăzile și faptul că trebuie curățate atunci când este necesar.

— Punctul E, litera (d) Recepționarea materiei prime În paragraful: „Curțile trebuie să fie dotate cu sisteme de curățare adecvate.”, se introduce fraza: „liniile de recepție vor trebui să fie curățate de produsele care nu fac obiectul denumirii de origine protejate înainte de a se proceda la manipularea produselor care fac obiectul acesteia”. Justificare: se definește sistemul de curățare a curților.

— Fraza: „Sistemele de depozitare a măslinelor vor trebui spălate zilnic, înainte de începutul zilei de lucru, și de fiecare dată când se consideră necesar.”, se înlocuiește cu următorul text: „Sistemele de depozitare a măslinelor vor trebui spălate de fiecare dată când se schimbă calitatea măslinelor.” Justificare: în cazul în care calitatea măslinelor depozitate este aceeași (cu cea a DOP) nu este necesară curățarea zilnică.

— Punctul E litera (e) Prelucrarea fructelor. Producție Curățarea, spălarea și cântărirea măslinelor: Se elimină următorul paragraf: „Odată curățate și/sau spălate, se prelevă eșantioane din lotul recepționat pentru analiza fizico-chimică, acest fapt trebuind înregistrat în evidențe.” Justificare: în momentul recepției se realizează controlul și clasificarea măslinelor, așadar nu ar fi necesară realizarea analizei fizico-chimice a lotului recepționat, întrucât se va realiza ulterior o analiză a lotului de ulei produs. Presarea: se elimină următoarele paragrafe: „cu o durată variabilă de menținere a fructelor în teasc, în funcție de mărimea plasei sitei teascului”. Justificare: nu este necesar să se precizeze cât timp pot rămâne măslinele în teasc, dat fiind că aceasta este o cerință care nu afectează caracteristicile produsului. „În circumstanțe excepționale, în cazul în care condițiile igienico-sanitare sunt garantate, se poate autoriza folosirea morilor cu pietre.” Justificare: se elimină posibilitatea de a permite utilizarea morilor cu pietre deoarece acestea au fost scoase din funcțiune și nu se mai folosesc. Malaxarea pastei: În fraza: „Durata malaxării depinde de gradul de coacere și de soiul măslinelor.”, se include următorul text: „putând varia de la 1 la 3 ore”. Justificare: se definește durata posibilă a malaxării, în funcție de numărul de cuve de care dispun malaxoarele. Dacă se depășește această durată, se produce o reîncălzire a pastei care are drept rezultat obținerea unor uleiuri de calitate inferioară. În paragraful: „Unicul adjuvant permis este talcul alimentar omologat în mod corespunzător. Acesta se utilizează exclusiv pentru măslinele care conțin multă apă. În cazul în care se utilizează talc, malaxorul trebuie să dispună de un dozator de talc. Doza maximă autorizată de talc este de 2,5 %.”, se elimină: „Acesta se utilizează exclusiv pentru măslinele care conțin multă apă.” Justificare: Utilizarea sa în dozaje incorecte afectează conținutul în grăsimi, dat fiind că, odată ce talcul a absorbit toată umiditatea, el începe să absoarbă ulei. Utilizarea sa nu afectează caracteristicile produsului. Separarea fazelor: Se elimină paragraful: „Este autorizată folosirea metodei tradiționale cu prese doar dacă aceasta oferă suficiente garanții igienico-sanitare și tehnologice pentru obținerea uleiului cu caracteristicile denumirii de origine protejate «Antequera».” Justificare: se elimină posibilitatea de a permite utilizarea metodei tradiționale cu prese. Această metodă nu se mai folosește în zonă. Separarea fazelor solide și lichide prin centrifugare continuă: La paragraful: „Controlarea potabilității și temperaturii apei injectate și adăugate. Temperatura apei adăugate la decantoare trebuie să nu depășească 35 °C.”, se introduce în caietul de sarcini fraza: „să fie astfel încât să permită ca temperatura uleiului din decantoare”. Justificare: trebuie să se asigure faptul că uleiul nu depășește 35 °C, ca să nu se piardă atributele pozitive prin volatilizare; prin urmare, trebuie să se asigure o temperatură mai mică sau egală cu 35 °C a apei prin schimb de căldură. Există sisteme care nu permit măsurarea temperaturii apei, deoarece sunt sisteme închise. La paragraful: „Apa adăugată trebuie să fie potabilă, iar temperatura sa trebuie să nu depășească 35 °C, menținându-se gradientul pozitiv al temperaturilor de la malaxor la centrifuga verticală.”, se introduce în caietul de sarcini fraza: „În cazul în care nu se poate măsura temperatura apei, temperatura uleiului nu trebuie să depășească 35 °C.” Justificare: nu întotdeauna se poate măsura temperatura apei, întrucât poate fi vorba de sisteme închise, și se oferă astfel opțiunea de a putea controla temperatura apei prin intermediul temperaturii uleiului. Fraza: „Se va realiza curățarea periodică a componentului centrifugilor verticale.”, se înlocuiește cu următorul text: „Se va efectua curățarea tuturor componentelor centrifugilor verticale de fiecare dată când se schimbă calitatea uleiului și înainte de a demara o nouă campanie.” Justificare: se stabilește periodicitatea cu care trebuie să se curețe componentele centrifugilor verticale. În fraza: „La ieșirea din centrifuga verticală trebuie să se efectueze o primă clasificare a uleiurilor prin degustare și prin analiza acidității, cu scopul de a obține loturi omogene.”, se schimbă „trebuie să se efectueze” cu „se poate efectua”. Justificare: această primă clasificare în faza respectivă a procesului nu este o cerință obligatorie, întrucât analiza fizico-chimică și organoleptică a lotului final este cea care determină dacă acesta se califică pentru obținerea denumirii de origine; din acest motiv, se dă posibilitatea de a realiza această primă clasificare sau nu. Decantare: În paragraful: „Capacitate adecvată de decantare, nu mai puțin de 6 ore de centrifugare și de 36 de ore de decantare prin gravitație.”, se elimină: „de 6 ore de centrifugare și”. Justificare: Decantarea trebuie să se realizeze doar prin gravitație și nu prin centrifugare (uleiul a fost deja centrifugat), deoarece această metodă este mai puțin agresivă și permite păstrarea proprietăților produsului. În fraza: „Temperatura din camera de decantare trebuie să se situeze în jurul a 20 °C.”, se înlocuiește: „trebuie să se situeze în jurul a 20 °C” cu „nu trebuie să depășească 25 °C”. Justificare: se definește exact temperatura care trebuie să fie în camera de decantare pentru o bună conservare a uleiurilor. Fraza: „De preferință, transvazarea uleiurilor din centrifuga verticală în cuvele de decantare se face prin gravitație.”, se înlocuiește cu următorul text: „Uleiurile sunt transvazate din centrifugă în cuvele de decantare prin gravitație sau direct în rezervoarele intermediare.” Justificare: se elimină formularea „de preferință”, care este ambiguă, și se definește modul de transvazare a uleiului. În fraza: „Cuvele de decantare trebuie să fie proiectate astfel încât să permită o curățare eficace prin purjare periodică cu ajutorul valvei prevăzute în acest scop.”, se înlocuiește „periodică” cu „zilnică”. Justificare: se definește periodicitatea cu care se curăță cuvele de decantare. În fraza: „Cuvele de decantare sau decantoarele trebuie să fie fabricate dintr-un material inert, de preferință din oțel inoxidabil.”, se înlocuiește „de preferință din oțel inoxidabil” cu „adecvat pentru produse alimentare”. Justificare: se definește exact că tipul de material utilizat trebuie să fie adecvat pentru produse alimentare; acest tip de material include oțelul inoxidabil, dar și altele. Se elimină cerința: „Separarea camerei de decantare de restul dependințelor presei de ulei.” Justificare: există cerința ca decantoarele să fie închise, motiv pentru care nu este necesară separarea. Depozitare în pivniță, în rezervoare, până în momentul îmbutelierii. În paragraful: „Rezervoarele din pivniță trebuie să fie complet închise și să dispună de mijloace care să permită curățarea lor în mod corect, precum și de un sistem care să permită drenajul periodic și de un dispozitiv de prelevare a eșantioanelor.”, se înlocuiește „mijloace” cu „o cale de acces”. Justificare: pentru a curăța rezervoarele, trebuie ca acestea să dispună de o cale de acces, denumită în mod obișnuit „gură de om”, care permite curățarea acestora. În fraza: „Pivnițele trebuie să fie climatizate la o temperatură adecvată pentru conservarea corectă a uleiului.”, se adaugă: „care să nu depășească 25 °C”. Justificare: se definește exact temperatura care trebuie să fie în pivnițe pentru o bună conservare a uleiurilor.

— Punctul E litera (f) Transportul vrac și îmbutelierea La transportul uleiului vrac se adaugă: „din plastic de uz alimentar”. Se elimină următoarele paragrafe: „Transportul uleiurilor vrac protejate de denumirea de origine «Antequera» se permite doar în aria geografică a denumirii de origine. În acest mod, se garantează trasabilitatea și originea produsului. Îmbutelierea uleiului se realizează exclusiv în instalațiile unităților de îmbuteliere înregistrate, care sunt situate în aria de producție. În acest mod, se garantează trasabilitatea și originea produsului. Obligativitatea îmbutelierii în zona de origine vizează protejarea calității și autenticității produsului și, prin urmare, a reputației denumirii de origine, responsabilitate asumată pe deplin și în mod colectiv de către beneficiarii săi; fără îndoială, controalele efectuate în aria de producție, sub responsabilitatea beneficiarilor denumirii de origine au un caracter minuțios și sistematic și sunt realizate de profesioniști care cunosc în profunzime caracteristicile produsului. Controalele care trebuie efectuate în vederea garantării produsului sunt dificil de realizat în mod eficace în afara ariei de producție.” Justificare: recipientele din plastic de uz alimentar sunt adecvate pentru transportul uleiului vrac, menținându-i calitatea.

— La litera (f) se înlocuiește: „Filtre cu plăci de oțel inoxidabil” cu „sistem de filtrare din oțel inoxidabil”. Justificare: Nu este obligatoriu să fie filtre cu plăci, există și alte tipuri de sisteme de filtrare și, din acest motiv, se oferă și alte posibilități. Cerința este ca acestea să fie din oțel inoxidabil.

— La litera (j) se adaugă: „sau, în lipsă, acreditat conform standardului EN ISO/CEI 17025” și „în vederea respectării caietului de sarcini”. Justificare: Utilizarea unui laborator fizico-chimic și a unei comisii de degustare acreditate conform standardului EN ISO/CEI 17025 „Cerințe generale pentru competența laboratoarelor de încercări și etalonări” asigură competența tehnică și rezultate valabile din punct de vedere tehnic pentru clasificarea uleiurilor în conformitate cu caietul de sarcini.

— În fraza: „Uleiul se îmbuteliază în recipiente din sticlă, din metal placat sau din ceramică de uz alimentar.”, se adaugă: „de culoare închisă” și „dintr-un material de uz alimentar”. Justificare: se specifică faptul că sticla trebuie să fie de culoare închisă, pentru a împiedica pătrunderea luminii, și că materialul de acoperire trebuie să fie de uz alimentar.

3.4. Modificări la punctul G „Structura de control”

— Se modifică formularea și se include următorul text: „Verificarea respectării caietului de sarcini înainte de comercializarea produsului se realizează în conformitate cu Regulamentul (UE) nr. 1151/2012. Autoritatea competentă desemnată ca fiind responsabilă pentru controale este Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía C/ Tabladilla, s/n 41071 Sevilla ESPAÑA Tel. +34 955032278 Fax +34 955032112 E-mail: dg-ciape.sscc.capma@juntadeandalucia.es Pentru informații referitoare la entitățile însărcinate cu verificarea respectării dispozițiilor din caietul de sarcini, accesați: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/aceite-de-oliva.html Funcțiile specifice sunt cele legate de verificarea respectării dispozițiilor din caietul de sarcini înainte de comercializarea produsului.” Justificare: Adaptare pentru conformarea cu Regulamentul (UE) nr. 1151/2012.

3.5. Modificări la punctul H „Etichetarea”

— În textul următor: „Etichetele comerciale, proprii fiecărei întreprinderi înregistrate, trebuie să fie aprobate de Consiliul de reglementare.”, se înlocuiește cuvântul „aprobate” cu „supervizate”. Justificare: Etichetele trebuie să fie supervizate de Consiliul de reglementare în ceea ce privește utilizarea logoului denumirii, dar acest lucru nu implică o aprobare prealabilă și nu constituie, astfel, un obstacol în calea funcționării pieței interne. Se adaugă următoarea frază: „în ceea ce privește utilizarea logoului denumirii”. Justificare: În acest mod, nu intră în conflict cu Legea mărcilor (Legea nr. 17/2001 din 7 decembrie 2001).

— În textul următor: „Pe etichete trebuie să figureze obligatoriu mențiunea: «Denominación de Origen Antequera».”, s-a înlocuit cuvântul „mențiunea” cu „indicația”; și s-a introdus următoarea frază: „sau simbolul denumirii de origine, precum și simbolul Uniunii”. Justificare: Textul este astfel adaptat la dispozițiile Regulamentului (UE) nr. 1151/2012.

— În textul următor: „Toate tipurile de recipiente în care uleiul este vândut pentru consum trebuie să prezinte un sigiliu de garanție, etichete sau contraetichete, numerotate și acordate sau autorizate de Consiliul de reglementare în ceea ce privește utilizarea mărcii denumirii.”, se înlocuiește „autorizate” cu „supervizate”. Se adaugă „logoului denumirii” și se elimină „mărcii denumirii”. Justificare: se face trimitere doar la denumirea de origine. Etichetele trebuie să fie supervizate de Consiliul de reglementare în ceea ce privește utilizarea logoului denumirii, dar acest lucru nu implică o aprobare prealabilă și nu constituie, astfel, un obstacol în calea funcționării pieței interne.

3.6. Modificări la punctul I „Cerințe de ordin legislativ”

— S-a eliminat termenul „naționale” din titlu. Justificare: în conformitate cu Regulamentul (UE) nr. 1151/2012, cerințele de ordin legislativ care vizează produsul sau calitatea acestuia sunt la nivel național și comunitar.

— Se actualizează legislația aplicabilă produsului.

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (3)

„ANTEQUERA”

NR. CE: ES-PDO-0105-0327-06.09.2011

IGP ( ) DOP ( X )

1. Denumire

„Antequera”

2. Statul membru sau țara terță

Spania

3. Descrierea produsului agricol sau alimentar

3.1. Tip de produs

Clasa 1.5. Uleiuri și grăsimi (unt, margarină, uleiuri etc.)

3.2. Descrierea produsului căruia i se aplică denumirea de la punctul 1

Ulei de măsline virgin extra obținut din fructele măslinului (Olea Europea L.), produs exclusiv prin procedee fizice sau mecanice, la o temperatură care nu alterează compoziția chimică naturală a uleiului, păstrând în același timp gustul, aroma și caracteristicile fructului din care provine.

Din punct de vedere organoleptic, sunt uleiuri care prezintă un atribut fructat de măsline verzi, de alte fructe coapte, de migdale, banane și iarbă verde, cu intensități care variază de la medie la puternică. Pe de altă parte, atributele amar și picant apar cu intensități care variază de la slabă la medie și care coexistă în perfectă armonie cu arome ușor dulci.

Uleiurile protejate de denumirea de origine „Antequera” trebuie să fie obligatoriu uleiuri virgine de măsline extra, care să prezinte următoarele specificații:

Parametri fizico-chimici Aciditate (%) maximum 0,3 Indice de peroxid (m.e.q. oxigen per kg de ulei) maximum 10 K270 (capacitate de absorbție 270 nm) maximum 0,15

Caracteristici organoleptice:

Valoarea medie a atributului fructat mai mare sau egală cu 4 Valoarea medie a defectului egală cu 0

3.3. Materii prime (numai pentru produsele prelucrate)

Ulei de măsline virgin extra obținut din fructele măslinului (Olea Europea L.) din soiul local Hojiblanca, putând fi incluse și alte soiuri minoritare, precum Picual sau Marteño, Arbequina, Picudo, Lechín de Sevilla sau Zorzaleño, Picudo, Gordal de Archidona, Verdial de Vélez Málaga și Verdial de Huévar.

Soiul Hojiblanca este soiul principal, majoritar, dat fiind că reprezintă peste 90 % din suprafața totală a plantațiilor de măslini din zonă. Restul se consideră soiuri secundare, întrucât sunt răspândite în zonă în mod minoritar. Următoarele soiuri sunt considerate autohtone, de origine locală: Hojiblanca și Gordal de Archidona.

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Măslinele folosite la fabricarea produsului trebuie să provină din plantații de măslini înregistrate situate în aria de producție și din soiurile autorizate.

Uleiul se obține în presele înregistrate, situate în aria de producție, care îndeplinesc toate condițiile stabilite.

Fazele producției sunt: curățarea, spălarea și cântărirea măslinelor, malaxarea pastei, separarea fazelor solide și lichide prin centrifugare continuă, separarea fazelor lichide prin centrifugare continuă, decantare și depozitare.

3.6. Norme specifice privind felierea, răzuirea, ambalarea etc.

Uleiul se îmbuteliază în recipiente din sticlă de culoare închisă, din metal placat sau din ceramică de uz alimentar, dat fiind că acestea mențin mai multă vreme proprietățile fizico-chimice și organoleptice ale uleiului, întrucât sunt materiale inerte și nu lasă să pătrundă lumina, care accelerează procesele de oxidare a acestuia.

3.7. Norme specifice privind etichetarea

Etichetele comerciale, proprii fiecărei întreprinderi înregistrate, trebuie să fie supervizate de Consiliul de reglementare în ceea ce privește utilizarea logoului denumirii. Pe etichete trebuie să figureze obligatoriu indicația: „Denominación de Origen Protegida Antequera” sau simbolul denumirii de origine, precum și simbolul Uniunii.

Toate tipurile de recipiente în care uleiul este vândut pentru consum trebuie să prezinte un sigiliu de garanție, etichete sau contraetichete, numerotate și acordate sau supervizate de Consiliul de reglementare în ceea ce privește utilizarea logoului denumirii. Aceste contraetichete trebuie să fie aplicate exclusiv în unitatea de îmbuteliere înregistrată și întotdeauna în așa fel încât să nu permită o altă utilizare a lor.

4. Delimitarea concisă a ariei geografice

Aria de producție este constituită din teritoriile situate în următoarele comune din provincia Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco și Villanueva de Tapia și, din provincia Córdoba, comuna Palenciana.

5. Legătura cu aria geografică

5.1. Specificitatea ariei geografice

Aria de producție se încadrează în regiunea naturală a depresiunii Antequera, situată în vestul extrem al depresiunilor intrabetice din Andaluzia. La nord este mărginită de provinciile Córdoba și Sevilla, la vest de provinciile Sevilla și Cádiz și la est de Granada. Limita de sud este formată dintr-un complex de lanțuri muntoase subbetice care o separă de munții din Málaga: Hoyas din valea Guadalhorce și regiunea Serranía de Ronda, toate aceste regiuni făcând parte din provincia Málaga.

Aria geografică prezintă caracteristici geomorfologice și climatice particulare. Regiunea cuprinde o zonă de depresiune cu topografie lină (400-600 m altitudine), care este înconjurată de o serie de lanțuri muntoase situate spre nord (Sierre subbetice) și sud (lanțul penibetic), ceea ce îi conferă condiții microclimatice și edafice speciale pentru cultura măslinului.

Plantațiile de măslini sunt situate la cote cuprinse între 450 și 600 de metri altitudine, pe soluri de profunzime medie și foarte calcaroase (20-70 % carbonați). Pe de altă parte, datorită caracterului endoreic al depresiunii Antequera, care a dat naștere unor niveluri diverse de terase fluviale, solurile prezintă o mare cantitate de depozite terțiare, între care argile roșii miopliocene, care furnizează mult potasiu plantațiilor de măslini și un grad înalt de retenție a umidității, ceea ce favorizează condițiile de vegetație ale măslinilor, dat fiind că peste 90 % din suprafața cultivată cu măslini nu este irigată. Regiunea Antequera prezintă o climă temperată-caldă mediteraneeană, un pic continentalizată din cauza faptului că se află în depresiunile intrabetice ale Andaluziei. Această situare determină contraste termice pronunțate între vară și iarnă și între noapte și zi. Temperaturile medii din luna cea mai friguroasă (ianuarie sau decembrie) variază între 6 °C și 9 °C. Lunile cele mai călduroase sunt iulie și august, cu temperaturi medii ce oscilează între 22 °C și 27 °C.

5.2. Specificitatea produsului

Uleiul de măsline virgin extra DOP „Antequera” se caracterizează, din punct de vedere organoleptic, prin faptul că prezintă intensități ale atributului fructat de măsline verzi care variază de la medii la puternice, cu o valoare mediană mai mare sau egală cu 4, împreună cu o gamă de atribute pozitive de alte fructe coapte, migdale, banane și iarbă verde. Acestea sunt uleiuri care prezintă intensități ale atributelor amar și picant ce variază de la slabe la medii și coexistă în perfectă armonie cu aromele ușor dulci. În ceea ce privește caracteristicile fizico-chimice, produsul se caracterizează printr-o aciditate scăzută (de sub 0,3 %), un conținut redus de peroxizi (sub 10) și o absorbție a ultravioletelor (K270) scăzută (sub 0,15).

Prezintă un conținut în acizi grași foarte echilibrat și niveluri înalte de acid oleic, între 78 și 81 %, precum și niveluri medii de acid linoleic, între 5 și 8 %; raportul între acizii grași mononesaturați și saturați este ridicat, între 11 și 15, iar raportul între acizii grași oleic/linoleic este mediu, între 15 și 12, ceea ce face ca aceste uleiuri să fie ușoare la gust.

Sunt uleiuri cu o stabilitate moderată, datorită concentrațiilor mari de tocoferoli. Datorită acestui fapt, uleiurile din Antequera sunt foarte bogate în vitamina E.

Trebuie semnalat faptul că fracțiunea nesaponificabilă a uleiurilor din Antequera conține un nivel ridicat de metilesteroli, peste 30 mg la fiecare 100 g de ulei.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Toleranța la solurile calcaroase din aria geografică a soiului autohton Hojiblanca, dată fiind necesitatea arborelui de a extrage calciul din sol, împreună cu clima mediteraneeană continentalizată a regiunii naturale a depresiunii Antequera și cu iernile reci și uscate, au permis ca măslinele din soiul autohton Hojiblanca, recoltate din plantațiile de măslini din această zonă în lunile cu temperaturi scăzute, să producă uleiuri cu un atribut fructat de măsline verzi cu valori medii mai mari sau egale cu 4, cu atribute pozitive de alte fructe coapte, migdale, banane și iarbă verde și cu atribute amar și picant de intensitate variind între ușoară și medie; din punct de vedere fizico-chimic, aceste uleiuri au o aciditate scăzută, de sub 0,3, un indice de peroxizi mai mic de 10 și absorbția ultravioletelor mai mică de 0,15.

Pe de altă parte, temperaturile scăzute din sezonul de iarnă, caracteristice ariei geografice, întârzie perioada de coacere a soiului autohton Hojiblanca, ceea ce provoacă o modificare a profilurilor acide ale uleiurilor, crescând nivelurile de acid oleic, între 78 și 81 %, în detrimentul acizilor grași saturați nesaturați.

Trimitere la publicarea caietului de sarcini

[Articolul 5 alineatul (7) din Regulamentul (CE) nr. 510/2006 (4)]

Textul complet al caietului de sarcini al denumirii poate fi consultat la următoarea adresă:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoAntequeramodificado.pdf

sau accesând direct pagina de start a site-ului web al Consejería de Agricultura, Pesca y Medio Ambiente de la Junta de Andalucía (http://www.juntadeandalucia.es/agriculturaypesca/portal) și urmând calea de acces: „Industrias Agroalimentarias”/„Calidad y Promoción”/„Denominaciones de Calidad”/„Aceite de oliva virgen extra”; caietul de sarcini se găsește la numele denumirii de calitate.

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) Înlocuit de Regulamentul (UE) nr. 1151/2012.

(4) A se vedea nota de subsol nr. 3.